
Република Србија
УСТАВНИ СУД
Број: Уж-193/2014 
______ 2016. године 
Б е о г р а д


	Уставни суд, Велико веће, у саставу: председник Суда Весна Илић Прелић, председник Већа, и судије др Боса Ненадић, Катарина Манојловић Андрић, др Оливера Вучић, Предраг Ћетковић, Сабахудин Тахировић, Братислав Ђокић и мр Томислав Стојковић, чланови Већа, у поступку по уставној жалби Б. П. из Београда, на основу члана 167. став 4. у вези са чланом 170. Устава Републике Србије, на седници Већа одржаној 20. октобра 2016. године, донео је

О Д Л У К У

	1. Усваја се уставна жалба Б. П. и утврђује да су пресудом Управног суда У. 16755/13 од 28. новембра 2013. године повређена права подносиоца уставне жалбе на правично суђење и на једнаку заштиту права, зајемчена одредбама члана 32. став 1. и члана 36. став 1. Устава Републике Србије.
	2. Поништава се пресуда Управног суда У. 16755/13 од 28. новембра 2013. године и одређује се да исти суд донесе нову одлуку о тужби подносиоца уставне жалбе поднетој против решења Републичког фонда за пензијско и инвалидско осигурање - Дирекција Фонда број 01-02/181.6.3 18052/13 од 17. септембра 2013. године.

О б р а з л о ж е њ е

	1. Б. П. из Београда поднео је Уставном суду, 8. јануара 2014. године, преко пуномоћника М. В, адвоката из Београда, уставну жалбу против пресуде Управног суда У. 16755/13 од 28. новембра 2013. године, због повреде начела забране дискриминације из члана 21. Устава Републике Србије, начела заштите људских и мањинских права и слобода из члана 22. став 1. Устава, права на правично суђење из члана 32. ст. 1. и 3. Устава и права на једнаку заштиту права и на правно средство из члана 36. Устава. Подносилац уставне жалбе се позива и на повреду права на правично суђење из члана 6. став 1. Европске конвенције за заштиту људских права и основних слобода, права на делотворни правни лек из члана 13. Европске конвенције, као и начела забране дискриминације из члана 14. Европске конвенције, начела забране злоупотребе права из члана 17. Европске конвенције и начела опште забране дискриминације из члана 1. Протокола 12 уз Европску конвенцију.
	2. Уставни суд је, на седници одржаној 4. децембра 2013. године, донео Одлуку Уж-8405/2013 којом је, у тачки 1. изреке, усвојио уставну жалбу Н. К. и утврдио да су пресудом Управног суда У. 10614/13 од 25. септембра 2013. године подносиоцу уставне жалбе повређена права на правично суђење из члана 32. став 1. Устава Републике Србије и на једнаку заштиту права из члана 36. став 1. Устава, док је у преосталом делу уставну жалбу одбацио. У тачки 2. изреке ове одлуке поништена је пресуда Управног суда У. 10614/13 од 25. септембра 2013. године и одређено је да Управни суд донесе нову одлуку о тужби подносиоца уставне жалбе поднетој против решења Републичког фонда за пензијско и инвалидско осигурање - Дирекција Београд број 01-02/181.6.3 2114/13 од 28. маја 2013. године.
	Уставни суд је, из садржине ове уставне жалбе и на основу увида у приложену документацију, утврдио да је подносилац уставне жалбе у управном поступку и у управном спору који су претходили уставносудском поступку био у идентичној чињеничној и правној ситуацији као и подносилац уставне жалбе у предмету Уж-8405/2013.
	Полазећи од наведеног, Уставни суд је оценио да су оспореном пресудом подносиоцу уставне жалбе повређени право на правично суђење зајемчено чланом 32. став 1. Устава Републике Србије и право на једнаку заштиту права из члана 36. став 1. Устава. Оваква одлука је утемељена на разлозима датим у образложењу Одлуке Уставног суда Уж-8405/2013 од 4. децембра 2013. године, која је објављена на веб сајту Уставног суда (www.ustavni.sud.rs).
	Међутим, Уставном суду је поред ове уставне жалбе, подносилац поднео и уставну жалбу 13. јануара 2013. године, која је заведена под бројем Уж- 409/2014, а поводом исте управне ствари, усклађивања војних пензија истог осигураника – подносиоца уставне жалбе.
	Уставни суд у предмету уставне жалбе Уж-409/2014 донео Одлуку 20. октобра 2016. године, којом је усвојио уставну жалбу, поништио пресуду Управног суда У. 13359/13 од 28. новембра 2013. године, и одредио том суду да донесе нову одлуку о тужби подносиоца уставне жалбе поднетој против решења Републичког фонда за пензијско и инвалидско осигурање - Дирекција Фонда број 01-02/181.6.3 13152/13 од 23. јула 2013. године, с обзиром на идентичност чињеничне и правне ситуације у којој је био и подносилац уставне жалбе у предмету Уж-8405/2013.
	Увидом у списе предмета Управног суда У. 16755/13 у коме је донета овде оспорена пресуда, и Управног суда У. 13359/13 у коме је донета пресуда оспорена у уставној жалби подносиоца Уж-409/2014, Уставни суд је констатовао да су се водила два паралелна управна поступка за усклађивање подносиочеве пензије за 11,06 % почев од 1. јануара 2008. године, у односу на исту пензију признату подносиоцу правноснажним решењем Фонда за социјално осигурање бојних осигураника број 105205 од 19. јануара 1996. године. Донетим коначним решењима Републичког фонда за пензијско и инвалидско осигурање - Дирекција Фонда број 01-02/181.6.3 18052/13 од 17. септембра 2013. године и Републичког фонда за пензијско и инвалидско осигурање - Дирекција Фонда број 01-02/181.6.3 13152/13 од 23. јула 2013. године (против ког је одбијена тужба пресудом Управног суда У. 13359/13 од 28. новембра 2013. године), су уз исто образложење одбијене жалбе тужиоца, овде подносиоца уставне жалбе, изјављене против првостепених решења којим се одбија захтев за усклађивање пензија за 11,06% почев од 1. августа 2008. године. Након тога је подносилац против наведених коначних решења поднео тужбе Управном суду, који је истог дана, 28. новембра 2013. године, донео пресуду У. 16755/13 и пресуду У. 13359/13, којима се одбијају тужбе подносиоца против оспорених коначних решења, такође, уз исто образложење.
	У предмету Управног суда У. 13359/13 је оспорено коначно решење које је донето у раније покренутом поступку по захтеву подносиоца за усклађивање пензије од 4. фебруара 2010. године, док је у овде оспореном управном спору оспорено коначно решење донето у поступку по захтеву подносиоца за усклађивање пензије од 4. јануара 2013. године.
	4. На основу изложеног и одредаба члана 89. ст. 1. и 2. Закона о Уставном суду („Службени гласник РС“, бр. 109/07, 99/11, 18/13-Одлука УС, 40/15-др. закон и 103/15), Уставни суд је уставну жалбу усвојио, поништио пресуду Управног суда У. 16755/13 од 28. новембра 2013. године и одредио том суду да донесе нову одлуку о тужби подносиоца уставне жалбе поднетој против решења Републичког фонда за пензијско и инвалидско осигурање - Дирекција Фонда број 01-02/181.6.3 18052/13 од 17. септембра 2013. године, односно да, имајући у виду напред наведену процесну ситуацију, предметни управносудски поступак формалноправно оконча.
	5. Уставни суд није разматрао наводе подносиоца о повреди начела и права из члана 21. став 1, члана 22. став 1, члана 32. став 3. и члана 36. став 2. Устава, као ни чл. 13, 14. и 17. Европске конвенције за заштиту људских права и основних слобода и члана 1. Протокола 12 уз Европску конвенцију с обзиром на то да је утврдио повреду права на правично суђење зајемченог одредбом члана 32. став 1. Устава и права на једнаку заштиту права из члана 36. став 1. Устава.
	6. Разматрајући захтев подносиоца уставне жалбе за накнаду трошкова поступка пред Уставним судом и накнаду штете, Уставни суд указује да нема услова за одређивање тражених накнада. С тим у вези Уставни суд се позива на разлоге дате у тач. 9. и 11. образложења Одлуке Уставног суда Уж-8405/2013 од 4. децембра 2013. године.
	7. С обзиром на изложено, Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.


ПРЕДСЕДНИК ВЕЋА
Весна Илић Прелић, с.р.


За тачност отправка:

